Premierul Dăncilă anunță că miercuri va fi adoptată ordonanța de urgență care îi interzice președintelui să se implice în campania pentru referendum și care crește cvorumul de prezență / Dăncilă recunoaște că încă nu a citit proiectul

Prim-ministrul Viorica Dăncilă a declarat că ordonanţa de urgenţă care îi interzice președintelui României să se implice în campania pentru referendum și care crește cvorumul necesar validării consultării populare va fi adoptată în şedinţa de Guvern de miercuri, ea precizând încă nu a citit proiectul de act normativ și nici nu a fost stabilită forma finală a acestuia.

„Pentru mine, ca prim-ministru, pentru Guvernul României, este foarte important să ne ocupăm de buna organizare atât a alegerilor europarlamentare, cât şi a referendumului. Vom discuta această ordonanţă de urgenţă, a fost ieri şedinţa pregătitoare, mă întorc la Guvern pentru a vedea fiecare act normativ pe care-l am pe agenda Guvernului de mâine (miercuri – n.r.) şi vom vedea care va fi forma finală. Vom avea discuţii, pentru că eu nu pot să impun un lucru. (…) Voi discuta cu secretarul general al Guvernului, voi discuta cu cei care au avizat acest act normativ şi vom vedea forma finală, vă voi comunica în timp util. (…) Actul normativ trebuie adoptat mâine în şedinţa de Guvern pentru că, până pe 10 (n.r. – mai), mi se pare, trebuie adoptat acest act normativ”, a spus Viorica Dăncilă, marţi, la Parlament, întrebată dacă ordonanţa de urgenţă privind referendumul va fi adoptată în şedinţa de miercuri a Guvernului şi dacă forma actului normativ va fi cea propusă de AEP.

Întrebată de ce „optează” pentru varianta din textul proiectului de OUG care i-ar interzice şefului statului implicarea în campania pentru referendum, Dăncilă a precizat: „Nu am spus acest lucru, lăsaţi-mă întâi să văd textul. Nu am văzut încă textul, acum mă uit, pentru că ieri a fost şedinţa pregătitoare, acum iau fiecare act normativ, împreună cu secretarul general al Guvernului, şi vedem care este forma finală. Nu am făcut această afirmaţie, lăsaţi-mă să văd textul final şi o să vă comunic”.

Pe 26 aprilie, președintele PNL, Ludovic Orban, a avertizat că PSD intenționează să îi interzică președintelui Klaus Iohannis, printr-o ordonanță de urgență de modificare a legii referendumului, posibilitatea de a se pronunța asupra consultării populare din 26 mai.

Ulterior, pe 30 aprilie, mai multe ONG-uri, asociații civice și sociologi, analiști politici și experți electorali au solicitat Guvernului să nu adopte ordonanța de urgență de modificare a legii referendumului propusă de Autoritatea Electorală Permanentă (AEP), avertizând că aceasta va afecta drepturile electorale prin creșterea semnificativă a cvorumului de prezență, încălcând astfel Constituția României și recomandările Comisiei de la Veneția.